b'\n_START_ARTICLE_\nIzraelitai\n_START_SECTION_\nIstorija\n_START_PARAGRAPH_\nIzraelit\xc5\xb3 istorija yra viena geriausiai pasaulyje dokumentuot\xc5\xb3 etnini\xc5\xb3 istorij\xc5\xb3. Ji detaliai fiksuojama izraelit\xc5\xb3 \xc5\xa1ventajame ra\xc5\xa1te Biblijoje. Ta\xc4\x8diau d\xc4\x97l Biblijos senumo ir sud\xc4\x97tingumo, daug fakt\xc5\xb3 kelia abejoni\xc5\xb3: u\xc5\xbera\xc5\xa1yt\xc4\x85 istorij\xc4\x85 yra sunku \xc4\xafrodyti archeologiniais tyrimais.\n_START_SECTION_\nKilm\xc4\x97\n_START_PARAGRAPH_\nPasak Biblijos izraelit\xc5\xb3 patriarachas Abraomas su \xc5\xa1eima migravo i\xc5\xa1 \xc5\xaaro miesto \xc5\xa0umere \xc4\xaf Haran\xc4\x85, o v\xc4\x97liau \xc4\xaf Kanaan\xc4\x85, kur apsigyveno. \xc5\xa0i migracija gali b\xc5\xabti aliuzija \xc4\xaf II t\xc5\xabkst. pr. m. e. prad\xc5\xbeioje vykusias amorit\xc5\xb3 migracijas, kuri\xc5\xb3 metu semitai apgyvendino vis\xc4\x85 Senov\xc4\x97s Sirij\xc4\x85 (ir Kanaan\xc4\x85). Tod\xc4\x97l Izraelitai yra laikomi vienais i\xc5\xa1 Kanaanit\xc5\xb3, o j\xc5\xb3 kalba grei\xc4\x8diausiai menkai skyr\xc4\x97si nuo kit\xc5\xb3 kanaanit\xc5\xb3 kalb\xc5\xb3._NEWLINE_Biblijoje Abraomo an\xc5\xabkas Jok\xc5\xabbas (dar vadinamas Izraeliu (hebr. \xd7\x99\xd6\xb4\xd7\xa9\xd6\xb0\xd7\x82\xd7\xa8\xd6\xb8\xd7\x90\xd6\xb5\xd7\x9c\xc2\xa0= Yisra\xca\xbeel) tur\xc4\x97jo 12 s\xc5\xabn\xc5\xb3 ir laikomas tiesioginiu izraelit\xc5\xb3 prot\xc4\x97viu. Vienas i\xc5\xa1 s\xc5\xabn\xc5\xb3, Juozapas, savo broli\xc5\xb3 buvo parduotas \xc4\xaf Egipt\xc4\x85. Ta\xc4\x8diau ten prasigyven\xc4\x99s, jis pasikviet\xc4\x97 savo \xc5\xa1eim\xc4\x85 i\xc5\xa1 Kanaano, kur buvo kil\xc4\x99s nepriteklius. Manoma, kad \xc5\xa1i izraelit\xc5\xb3 migracija gali atspind\xc4\x97ti svetim\xc5\xa1ali\xc5\xb3 hiks\xc5\xb3 valdym\xc4\x85, ar semit\xc5\xb3 taut\xc5\xb3 \xc5\xa1asu bei habiru migracijas \xc4\xaf Egipt\xc4\x85, kurios yra fiksuojamos to meto dokumentuose._NEWLINE_Izraelit\xc5\xb3 etnogenez\xc4\x97 vyko b\xc5\xabtent Egipte. Kiekvienas i\xc5\xa1 12 s\xc5\xabn\xc5\xb3 tur\xc4\x97jo palikuoni\xc5\xb3, ir taip susiformavo 12 gen\xc4\x8di\xc5\xb3. S\xc5\xabn\xc5\xabs, i\xc5\xa1 kuri\xc5\xb3 kilo gentys buvo Reubenas, Simeonas, Levis, Judas, Danas, Naftalis, Gadas, A\xc5\xa1eris, Isacharas, Zebulunas, Juozapas ir Benjaminas. Paprastai Levio palikuonys levitai n\xc4\x97ra priskai\xc4\x8diuojami prie 12 gen\xc4\x8di\xc5\xb3, o Juozapo palikuonys yra dalinami \xc4\xaf dvi gentis - Manaseho ir Efraimo.\n_START_SECTION_\nKaralyst\xc4\x97s\n_START_PARAGRAPH_\nAnkstyvuoju laikotarpiu izraelit\xc5\xb3 gentis vald\xc4\x97 renkami teis\xc4\x97jai, ta\xc4\x8diau v\xc4\x97liau Izraelio \xc5\xbeem\xc4\x97je gentys konsolidavosi \xc4\xaf valstyb\xc4\x99, kuri \xc5\xbeinoma kaip Izraelio karalyst\xc4\x97. J\xc4\x85 vald\xc4\x97 trys karaliai: Saulius, Dovydas ir Saliamonas. N\xc4\x97 vieno i\xc5\xa1 j\xc5\xb3, kaip ir pa\xc4\x8dios vieningos karalyst\xc4\x97s, istori\xc5\xa1kumas n\xc4\x97ra \xc4\xafrodytas. Pasak Biblijos, tai buvo ekspansyvi valstyb\xc4\x97, kuri kontroliavo teritorijas tarp Vidur\xc5\xbeemio ir Raudonosios j\xc5\xabr\xc5\xb3. Ji nuolat kariavo su aplinkin\xc4\x97mis tautomis\xc2\xa0\xe2\x80\x93 filistinais, finikie\xc4\x8diais, amonitais, moabitais. Kai kuri\xc5\xb3 mokslinink\xc5\xb3 nuomone, jos hegemonijos vir\xc5\xa1\xc5\xabn\xc4\x97je, ji netiesiogiai kontroliavo ir vis\xc4\x85 U\xc5\xbejordan\xc4\x99 bei dal\xc4\xaf aram\xc4\x97j\xc5\xb3 karalys\xc4\x8di\xc5\xb3._NEWLINE_Po Saliamono mirties karalyst\xc4\x97 suskilo \xc4\xaf dvi dalis. \xc5\xa0iaurin\xc4\x97 dalis (Manaseho, Efraimo, Gado, Dano, A\xc5\xa1ero, Naftalio, Zebuluno, Reubeno ir Isaharo gentys) su sostine Samarija toliau buvo vadinama Izraeliu, o pietin\xc4\x97 dalis (Benjamino, Judo ir Simeono gentys) su sostine Jeruzale buvo vadinama Jud\xc4\x97ja. \xc5\xa0alimais sustipr\xc4\x97jus aplinkin\xc4\x97ms karalyst\xc4\x97ms (tokioms kaip Aramas-Damaskas, Amonas, Moabas, Edomas, Filistija), izraelitai neteko daugyb\xc4\x97s teritorij\xc5\xb3, ypa\xc4\x8d pietuose, \xc5\xa1iaur\xc4\x97je ir U\xc5\xbejordan\xc4\x97je._NEWLINE_Archeologija patvirtina tik regione egzistavusias dvi atskiras karalystes, pradedant X a. pr. m. e. Jos yra minimos to meto aplinkini\xc5\xb3 \xc5\xa1ali\xc5\xb3 dokumentuose. Da\xc5\xbeniausiai aplinkin\xc4\x97ms tautoms jos buvo \xc5\xbeinomos valdan\xc4\x8di\xc5\xb3j\xc5\xb3 dinastij\xc5\xb3 pavadinimu. Izraelio karalyst\xc4\x97 vadinta Omrio karalyste (pagal valdan\xc4\x8di\xc4\x85j\xc4\x85 Omrit\xc5\xb3 dinastij\xc4\x85), o Jud\xc4\x97jos karalyst\xc4\x97\xc2\xa0\xe2\x80\x93 Dovydo karalyste. 925\xc2\xa0m. pr. m. e. \xc5\xa1ias dvi karalystes savo karo \xc5\xbeygio metu mini Egipto faraonas \xc5\xa0o\xc5\xa1enkas I.'